b'\n_START_ARTICLE_\nUtrka na 400 m\n_START_PARAGRAPH_\nUtrka na 400 metara atletska je trka\xc4\x8dka \xc5\xa1printerska disciplina i najdu\xc5\xbea od \xc5\xa1pritnerskih utrka u trka\xc4\x8dkoj atletici tj. najdu\xc5\xbea kratkopruga\xc5\xa1ka utrka. Predstavlja to\xc4\x8dno jedan krug otvorenog vanjskog atletskog igrali\xc5\xa1ta. Zahtijevnija je od ostalih \xc5\xa1printerskih utrka jer zahtijeva taktiziranje, budu\xc4\x87i da se ne mo\xc5\xbee u cijelosti istr\xc4\x8dati u \xc5\xa1printu._NEWLINE_Na programu Olimpijskih igara nalazi se od prvih modernih Igara odr\xc5\xbeanih u Ateni 1896. za mu\xc5\xa1karce, dok se \xc5\xbeene u ovoj disciplini na Olimpijskim igrama natje\xc4\x8du od 1964. godine._NEWLINE_Dr\xc5\xbea\xc4\x8d svjetskog i olimpijskog rekorda ju\xc5\xbenoafri\xc4\x8dki je trka\xc4\x8d Wayde van Niekerk s vremenom od 43,03 sekunde. Ameri\xc4\x8dki trka\xc4\x8d Michael Johnson devet je puta dr\xc5\xbeao najbolje vrijeme sezone u ovoj disciplini, od \xc4\x8dega osam godina zaredom (1993. - 2000.)_NEWLINE_Svjetski rekord u \xc5\xbeenskoj konkurenciji dr\xc5\xbei Isto\xc4\x8dna Nijemica Marita Koch koji je postavila 1985. godine te je sedam puta dr\xc5\xbeala najbolji rezultat sezone na svijetu u ovoj utrci. Olimpijski rekod dr\xc5\xbei Francuskinja Marie-Jos\xc3\xa9 P\xc3\xa9rec od 1996., uz Koch najuspje\xc5\xa1nija trka\xc4\x8dica u ovoj disciplini._NEWLINE_Od 31 mogu\xc4\x87ih zlatnih olimpijskih odli\xc4\x8dja, Amerikanci su u mu\xc5\xa1koj konkurenciji osvojili njih 19. Na popisu 25 najboljih vremena u povijesti nalazi se 13 Amerikanaca._NEWLINE_Amerikanac Michael Johnson i Francuskinja Marie-Jos\xc3\xa9 P\xc3\xa9rec jedini su koji su na istim Olimpijskim igrama osvojili zlata na 200 i 400 metara. S druge strane, Kubanac Alberto Juantorena se na Olimpijskim igrama 1976. odr\xc5\xbeanima u kanadskom Montrealu okitio zlatima u utrkama na 400 i 800 metara._NEWLINE_Proiza\xc5\xa1la je iz utrke na 440 jarda (402,336 m), odnosno jo\xc5\xa1 starije utrke "na \xc4\x8detvrt milje".'